b'\n_START_ARTICLE_\nVuorimarin piiri\n_START_SECTION_\nMaantiede\n_START_PARAGRAPH_\nVuorimarin piiri sijaitsee tasavallan lounaisosassa. Etel\xc3\xa4ss\xc3\xa4 se rajoittuu T\xc5\xa1uvassian Morgau\xc5\xa1in ja Jadrinin piireihin, lounaassa Ni\xc5\xbeni Novgorodin alueen Vorotynetsin piiriin, l\xc3\xa4nness\xc3\xa4 Marin tasavallan Jurinon piiriin sek\xc3\xa4 pohjoisessa ja id\xc3\xa4ss\xc3\xa4 Kilemaryn piiriin._NEWLINE_Volga jakaa piirin kahteen osaan. Muita jokia ovat Sura, Sumka, Bol\xc5\xa1aja ja Malaja Junga, Sundyr ja Sundyrka. Pinta-alasta 45\xc2\xa0% on mets\xc3\xa4\xc3\xa4, 33\xc2\xa0% maatalousmaata ja 18\xc2\xa0% vesialuetta.\n_START_SECTION_\nHallinto ja talous\n_START_PARAGRAPH_\nHallinnollinen keskus on Kozmodemjanskin kaupunki. Sen lis\xc3\xa4ksi piiriin kuuluu 13 maalaiskuntaa: Berezovo, Jelasy, Jeme\xc5\xa1evo, Kartukovo, Krasnovol\xc5\xbeskaja (keskuspaikka Kulakovo), Kuznetsovo, Mikrjakovo, Ozerki, Paigusovo, Surskaja (keskuspaikka Makarkino), Troitski Posad, Usola ja Vilovatovo. Asutuskeskuksia on yhteens\xc3\xa4 242._NEWLINE_Asukkaista 87,7\xc2\xa0% on mareja, 11\xc2\xa0% ven\xc3\xa4l\xc3\xa4isi\xc3\xa4 ja 0,7\xc2\xa0% t\xc5\xa1uvasseja._NEWLINE_Kulkuyhteytt\xc3\xa4 Volgan it\xc3\xa4rannalle ja tasavallan p\xc3\xa4\xc3\xa4kaupunkiin Jo\xc5\xa1kar-Olaan hoitaa Volgan ylitt\xc3\xa4v\xc3\xa4 lautta. Piirikeskuksesta on matkaa Jo\xc5\xa1kar-Olaan Volgan yli 117 ja T\xc5\xa1eboksaryn kautta 190 kilometri\xc3\xa4._NEWLINE_Seudun p\xc3\xa4\xc3\xa4elinkeino on maatalous. Teollisuus tuottaa elintarvikkeita, puutavaraa ja rakennusmateriaaleja._NEWLINE_Paikallislehtin\xc3\xa4 ilmestyv\xc3\xa4t ven\xc3\xa4j\xc3\xa4nkielinen Krai gornomarijski ja vuorimarinkielinen \xc5\xbder\xc3\xa4. Kozmodemjanskissa ilmestyy my\xc3\xb6s vuorimarinkielinen lastenlehti J\xc3\xa4md\xc3\xbf li. Kaupungissa toimii vuorimarinkielinen teatteri ja radioasema sek\xc3\xa4 kansatieteellinen ulkomuseo.'